รัฐบาลไทย-ข่าวทำเนียบรัฐบาล-ผลการประชุมคณะกรรมการส่งเสริม สนับสนุน และประสานความร่วมมือ การศึกษานอกระบบและการศึกษาตามอัธยาศัย ครั้งที่ 2/2560
วันพฤหัสบดีที่ 30 พฤศจิกายน 2560
ผลการประชุมคณะกรรมการส่งเสริม สนับสนุน และประสานความร่วมมือ การศึกษานอกระบบและการศึกษาตามอัธยาศัย ครั้งที่ 2/2560
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เป็นประธานการประชุมคณะกรรมการส่งเสริม สนับสนุน และประสานความร่วมมือ การศึกษานอกระบบและการศึกษาตามอัธยาศัย ครั้งที่ 2/2560 เมื่อวันพุธที่ 29 พฤศจิกายน 2560
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เป็นประธานการประชุมคณะกรรมการส่งเสริม สนับสนุน และประสานความร่วมมือ การศึกษานอกระบบและการศึกษาตามอัธยาศัย ครั้งที่ 2/2560 เมื่อวันพุธที่ 29 พฤศจิกายน 2560 ณ ห้องประชุมราชวัลลภ ชั้น 2 อาคารราชวัลลภ กระทรวงศึกษาธิการ
• เห็นชอบ (ร่าง) นโยบายและจุดเน้นการดําเนินงาน สํานักงาน กศน. ปีงบประมาณ 2561
นายกฤตชัย อรุณรัตน์ เลขาธิการกศน.กล่าวว่า ที่ประชุมเห็นชอบ (ร่าง) นโยบายและจุดเน้นการดําเนินงาน สํานักงานส่งเสริมการศึกษานอกระบบและการศึกษาตามอัธยาศัย (สํานักงาน กศน.) ปีงบประมาณ พ.ศ.2561ซึ่งมีวัตถุประสงค์เพื่อให้ประชาชนผู้ด้อยโอกาส พลาดโอกาส ขาดโอกาสทางการศึกษา และประชาชนทั่วไป ได้รับโอกาสทางการศึกษาที่มีคุณภาพอย่างเท่าเทียมและทั่วถึง โดยพัฒนาและนําสื่อเทคโนโลยีทางการศึกษา เทคโนโลยีดิจิทัลมาใช้ในการจัดการเรียนรู้ตามความต้องการของประชาชนและชุมชน พร้อมทั้งพัฒนาบุคลากรเพื่อเพิ่มสมรรถนะในการปฏิบัติงาน
โดยดําเนินงานภายใต้แนวคิด “ส่งเสริมการจัดการเรียนรู้ เพื่อสร้างจิตสํานึกความเป็นพลเมืองดี มีอาชีพ มีคุณธรรมจริยธรรม”โดยมีนโยบายเร่งด่วนเพื่อร่วมขับเคลื่อนยุทธศาสตร์การพัฒนาประเทศที่เชื่อมโยงกับแผนการศึกษาแห่งชาติ พ.ศ.2560-2579 และตอบโจทย์ยุทธศาสตร์ชาติระยะ 20 ปี ดังนี้
- ยุทธศาสตร์ด้านความมั่นคงได้ส่งเสริมการจัดการเรียนรู้โดยน้อมนําพระบรมราโชบายด้านการศึกษาของสมเด็จพระเจ้าอยู่หัวมหาวชิราลงกรณ บดินทรเทพยวรางกูร (รัชกาลที่ 10) เพื่อมุ่งสร้างพื้นฐานให้แก่กลุ่มเป้าหมาย 4 ด้าน คือ มีทัศนคติที่ถูกต้องต่อบ้านเมือง, มีพื้นฐานชีวิตที่มั่นคง มีคุณธรรมจริยธรรม, มีงานทํา มีอาชีพสุจริต และเป็นพลเมืองดี รวมทั้งพัฒนาการจัดการศึกษา กศน. ในเขตพื้นที่พิเศษ ทั้งในเขตพัฒนาพิเศษเฉพาะกิจจังหวัดชายแดนภาคใต้ พื้นที่ชายแดน เขตพัฒนาเศรษฐกิจพิเศษ และพื้นที่ระเบียงเศรษฐกิจพิเศษภาคตะวันออก
- ยุทธศาสตร์ด้านการพัฒนากําลังคน การวิจัย และนวัตกรรม เพื่อสร้างขีดความสามารถในการแข่งขันของประเทศโดยจะพัฒนากลุ่มเป้าหมายให้มีสมรรถนะและทักษะด้านดิจิทัล เพื่อรองรับการพัฒนาประเทศ อาทิขับเคลื่อน กศน. สู่ “Smart ONIE”,พัฒนากําลังคนให้เป็น “Smart Digital Persons (SDPs)ที่มีทักษะด้านดิจิทัลเพื่อรองรับการพัฒนาประเทศ, นํานวัตกรรมที่ทันสมัยเข้ามาจัดการเรียนรู้แก่กลุ่มเป้าหมายและประชาชน เป็นต้น
- ยุทธศาสตร์ด้านการพัฒนาและเสริมสร้างศักยภาพคนให้มีคุณภาพมีแนวทางดําเนินงานเช่น การเตรียมความพร้อมการเข้าสู่สังคมผู้สูงอายุอย่างมีคุณภาพ (Smart Aging Society), การส่งเสริมพัฒนาให้เกษตรกรนําเทคโนโลยีมาใช้ในการจัดการฟาร์มผ่านโครงการ Smart Farmer: เกษตรกรปราดเปรื่อง, ประชาชนมีทักษะในการใช้สื่อดิจิทัลเพื่อสร้างมูลค่าสินค้าและค้าขายระบบออนไลน์ ในโครงการศูนย์ฝึกอาชีพชุมชนสู่วิสาหกิจชุมชน: ชุมชนพึ่งตนเอง ทําได้ ขายเป็น”, ส่งเสริมให้มีการจัดการเรียนการสอนแบบ STEM Education อย่างต่อเนื่องแก่บุคลากรและกลุ่มเป้าหมายอย่างต่อเนื่อง เป็นต้น
-ยุทธศาสตร์ด้านการสร้างโอกาสและความเสมอภาคทางการศึกษาโดยมีแนวทางที่สําคัญ คือส่งเสริมการนําระบบคูปองการศึกษา,สร้างกระบวนการเรียนรู้ในรูปแบบ e-Learning,MOOC, PLC,เพิ่มอัตราการรู้หนังสือและยกระดับการรู้หนังสือของประชาชน, ยกระดับการศึกษากับกลุ่มทหารกองประจําการ สิ่งสําคัญคือเตรียมพลิกโฉม กศน.ตําบล สู่ “กศน.ตําบล 4G” ได้แก่ Good Teacher: มีความเป็นครูมืออาชีพ จัดกระบวนการเรียนรู้อย่างมีประสิทธิภาพ Good Place Best Check-in สภาพแวดล้อมมีความสวยงาม สะอาด บรรยากาศเอื้อต่อการเรียนรู้ Good Activities มีกิจกรรมยืดหยุ่น หลากหลาย และ Good Partnership มีภาคีเครือข่ายที่ดี ทํางานร่วมกันอย่างเข้มแข็ง
-ยุทธศาสตร์ด้านส่งเสริมและจัดการศึกษาเพื่อเสริมสร้างคุณภาพชีวิตที่เป็นมิตรกับสิ่งแวดล้อมโดยส่งเสริมให้มีการให้ความรู้กับประชาชนเกี่ยวกับการป้องกันผลกระทบและปรับตัวต่อการเปลี่ยนแปลงสภาพภูมิอากาศและภัยพิบัติธรรมชาติ, สร้างความตระหนักเรื่องสิ่งแวดล้อม ทั้งการสร้างสังคมสีเขียว การกําจัดขยะและมลพิษในเขตชุมชน,การส่งเสริมให้หน่วยงานและสถานศึกษาใช้พลังงานที่เป็นมิตรกับสิ่งแวดล้อม
- ยุทธศาสตร์ด้านการพัฒนาประสิทธิภาพระบบบริหารจัดการจะเร่งพัฒนาระบบฐานข้อมูลสารสนเทศด้านการศึกษา เพื่อใช้ประโยชน์ในการวางแผนจัดการศึกษาเรียนรู้ตอบโจทย์กลุ่มเป้าหมายและการพัฒนาประเทศ พร้อมทั้งส่งเสริมการใช้ระบบสํานักงานอิเล็กทรอนิกส์ (e-Office) ในการบริหารจัดการ รวมทั้งส่งเสริมการพัฒนาบุคลากรทุกระดับ
•รับทราบผลการดําเนินงานสํานักงาน กศน. ปี 2560
ที่ประชุมรับทราบรายงานผลการดําเนินงานของสํานักงาน กศน. ปีงบประมาณ 2560 ซึ่งได้รับจัดสรรงบประมาณจํานวน12,421,770,200 บาท ใช้ไปทั้งสิ้น 11,482,535,858.62 บาท คิดเป็นร้อยละ 92.44 ซึ่งนําไปใช้ในการจัดการศึกษานอกระบบและการศึกษาตามอัธยาศัยแก่กลุ่มเป้าหมาย 29.97 ล้านคน ดังนี้
- ผู้รับบริการการศึกษานอกระบบจําแนกเป็นกิจกรรมการศึกษาต่อเนื่อง จํานวน 1,972,707 คน กิจกรรมการส่งเสริมการรู้หนังสือ 295,775 คน กิจกรรมการจัดการศึกษาขั้นพื้นฐาน จํานวน 1,145,074 คน
-ผู้รับบริการการศึกษาตามอัธยาศัยจําแนกเป็นกิจกรรมด้านวิทยาศาสตร์ จํานวน 4,470,424 คน กิจกรรมด้านเทคโนโลยี จํานวน 15,623,898 คน กิจกรรมด้านบริการห้องสมุด จํานวน 8,264,056 คน
ทั้งนี้ มีโครงการต่าง ๆ ที่สําคัญ ดังนี้
- โครงการพัฒนาการศึกษาในเขตพัฒนาพิเศษเฉพาะกิจจังหวัดชายแดนภาคใต้เพื่อฝึกอาชีพแก่ประชาชนในพื้นที่จังหวัดชายแดนภาคใต้ตามแนวทางโรงเรียนพระดาบส โดยมีผู้สนใจเข้ารับบริการ 755 คน รวมทั้งสร้างทักษะอาชีพแก่นักเรียนสถาบันปอเนาะ 9,367 คน และส่งเสริมแหล่งเรียนรู้สถาบันปอเนาะ 1,308 แห่ง เป็นต้น
- ดําเนินโครงการภายใต้ศูนย์เรียนรู้ปรัชญาของเศรษฐกิจพอเพียงและเกษตรทฤษฎีใหม่ประจําตําบล23,340 โครงการ มีประชาชนเข้ารับการอบรมกว่า 5 แสนคน
- ผลิตรายการโทรทัศน์ในโครงการส่งเสริมการศึกษานอกระบบผ่านทีวีสาธารณะ (ติวเข้มเติมเต็มความรู้)โดยนําติวเตอร์ที่มีชื่อเสียงมาร่วมเป็นวิทยากรให้ความรู้ในวิชาวิทยาศาสตร์ คณิตศาสตร์ และภาษาต่างประเทศ ผ่านทางรายการเรียนวิทย์ติดจอ, Math my life คณิตในชีวิตจริง, ติวเตรียมสอบ GAT/PAT เป็นต้น ออกอากาศทางสถานีโทรทัศน์ ETV และสถานีอื่น ๆ โดยมีผู้รับบริการกว่า 2.9 ล้านคน
- โครงการ “ห้องสมุดเคลื่อนที่สําหรับชาวตลาด”ตามพระราชดําริสมเด็จพระเทพรัตนราชสุดาฯ สยามบรมราชกุมารี จํานวน 77 แห่งทั่วประเทศ (76 จังหวัดและกรุงเทพมหานคร) เพื่อส่งเสริมการอ่านให้กับชุมชนชาวตลาดและประชาชนในพื้นที่
- โครงการจัดหลักสูตรการดูแลผู้สูงอายุกระทรวงศึกษาธิการเพื่อผลิตผู้ดูแลผู้สูงอายุใน 2 หลักสูตร ได้แก่ หลักสูตร 70 ชั่วโมง สําหรับอาสาสมัครสาธารณสุขประจําหมู่บ้าน (อสม.) ในโรงพยาบาลส่งเสริมสุขภาพตําบลติดดาว และหลักสูตร 240 ชั่วโมง สําหรับประชาชนที่มีอายุ 18 ปีขึ้นไป โดยร่วมกับโรงพยาบาลและสาธารณสุขจังหวัดในการอบรมให้ความรู้ และเมื่ออบรมจบหลักสูตรจะได้รับวุฒิบัตรเพื่อใช้ในการประกอบอาชีพต่อไป ซึ่งในปี 2560 มีผู้สนใจเข้ารับการอบรมกว่า 6,500 คน
- โครงการศูนย์ฝึกอาชีพชุมชนในรูปแบบกลุ่มสนใจวิชาช่างพื้นฐาน เพื่อสร้างรายได้แก่ประชาชนจากการประกอบอาชีพใหม่และต่อยอดอาชีพเดิม โดยมีผู้สนใจเข้ารับการฝึกอาชีพกว่า 5 แสนคน แบ่งเป็น นําความรู้ไปพัฒนาตนเองและครอบครัว 358,318 คน, สร้างอาชีพใหม่ 35,670 คน, ต่อยอดอาชีพเดิม 45,163 คน และอาชีพเสริม 79,792 คน
- จัดอบรมพัฒนาทักษะทางเทคโนโลยีแก่ประชาชนผ่านศูนย์ดิจิทัลชุมชนโดยได้ดําเนินการให้ความรู้เกี่ยวกับเศรษฐกิจดิจิทัล การใช้เทคโนโลยี สมาร์ทโฟน ตลอดจนแอพพลิเคชันและเว็บไซต์ เพื่อขายสินค้าผ่านระบบตลาดออนไลน์ ผ่านกิจกรรมโครงการ 9,567 โครงการ มีผู้เข้าร่วม 316,953 คน ในจํานวนนี้สามารถนําความรู้ไปต่อยอดอาชีพได้ประมาณ 42,000 คน
•รับทราบการพ้นจากตําแหน่งกรรมการผู้ทรงคุณวุฒิ
เนื่องจากนายวิวัฒน์ ศัลยกําธรกรรมการผู้ทรงคุณวุฒิ ได้รับการแต่งตั้งให้ดํารงตําแหน่งรัฐมนตรีช่วยว่าการกระทรวงเกษตรและสหกรณ์ สํานักงาน กศน.จึงต้องดําเนินการสรรหากรรมการผู้ทรงคุณวุฒิใหม่เพื่อทดแทนตําแหน่งเดิม โดยรัฐมนตรีว่าการกระทรวงศึกษาธิการได้ขอให้ศึกษารายละเอียดในการสรรหาให้มีความชัดเจนเพื่อให้ได้ผู้ที่มีคุณสมบัติเหมาะสมเข้ามาร่วมทํางานพัฒนาการศึกษาต่อไป
นอกจากนี้ ที่ประชุมให้สํานักงาน กศน. ไปพิจารณาทบทวนแผนพัฒนาการศึกษานอกระบบและการศึกษาตามอัธยาศัย ระยะ 20 ปี (พ.ศ. 2560-2579) ให้มีความสอดคล้องกับยุทธศาสตร์ชาติ ระยะ 20 ปี (พ.ศ.2560-2579) และแผนการศึกษาแห่งชาติ ระยะ 20 ปี (พ.ศ.2560-2579) โดยมีข้อสังเกตเกี่ยวกับการวางเป้าหมายแผนงานกิจกรรมและโครงการต่าง ๆ ให้มีความชัดเจนและเป็นรูปธรรม สอดคล้องและครอบคลุมกลุ่มเป้าหมายโดยรวมของประเทศ เช่น ปัจจุบัน กศน.จัดการศึกษาพื้นฐานแก่กลุ่มเป้าหมายได้เพียง 1.2 ล้านคน ซึ่งยังไม่ครอบคลุมกลุ่มคนช่วงอายุ 15-59 ปีที่มีอยู่ทั้งหมด และยังได้เสนอแนะให้มีการประชุมคณะกรรมการฯ ทุกไตรมาสด้วย เพื่อร่วมหารือและปรับแผนงานต่าง ๆ ให้มีความทันสมัยและสอดคล้องกับสถานการณ์ โดยขอความคิดเห็นเพิ่มเติมจากสภาการศึกษา หากมีแผนงานโครงการไม่ตรงกัน ต้องปรับให้สอดคล้องต่อไป
นวรัตน์ รามสูต, อิชยา กัปปา:สรุป
บัลลังก์ โรหิตเสถียร:เรียบเรียง
อิทธิพล รุ่งก่อน:ถ่ายภาพ
กลุ่มงานพัฒนานโยบายและแผนงาน/สํานักงาน กศน.: ภาพประกอบ
กลุ่มประชาสัมพันธ์ ก.ค.ศ. และกลุ่มสารนิเทศ สอ.สป.:รายงาน